- Vi skal alle kigge indad. Sådan lyder den overordnede konklusion fra sportsdirektør Allan Gaarde fra AaB oven på mandagens fyringen af cheftræner Morten Wieghorst. - Vi vurderer, at det ikke har været godt nok med en sejr i de seneste 12 superligakampe. Og selv om jeg synes, der har været gode tendenser, så har vi ikke fået nok ud af det. Og kampen mod Vejle var desværre et skridt tilbage, siger Allan Gaarde. Generelt er det længe gået den forkerte vej for AaB, mener sportsdirektøren. - Vi scorer for få mål, og har vel kun et gennemsnit på cirka et mål pr kamp, og det er ikke acceptabelt for AaB, siger han. Senest den 15. december skulle AaB og Morten ifølge kontrakten afklare, om samarbejdet skulle fortsætte efter sommeren 2019. Men AaB valgte altså at afbryde samarbejdet øjeblikkeligt. - Jeg indstillede til bestyrelsen, at vi skulle lave en udskiftning på den position på nuværende tidspunkt, fordi jeg ikke længere haft tillid til, at Morten var den rigtige mand på lang sigt. De her manglende resultater, som du henviser til, er det Mortens ansvar udelukkende? - Næ. Det er det ikke. I den her klub, der er der ikke nogen, der er fuldstændig eneansvarlig for den spillemæssige udvikling og for præstationerne. Jeg er øverst sportslige ansvarlige, og jeg bliver da helt sikkert også evalueret – og jeg evaluerer mig selv konstant – men bestyrelsen evaluerer sikkert også mine beslutninger. Og så har jeg også sagt tidligere til spillerne i dag, at de er også nødt til at kigge ind ad, og se om de leverer det, der skal til, lyder det fra Allan Gaarde.

Referat:
Trods mandagens trænerfyring i AaB, mener sportsdirektøren ikke, at ansvaret for klubbens resultater kun ligger ét sted.